[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΤΗΤΩΝ |

Βρυξέλλες, 12.12.2006

COM(2006) 815 τελικό

2006/0271 (CNS)

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για τις κατευθυντήριες γραμμές των πολιτικών απασχόλησης των κρατών μελών

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η νέα στρατηγική της Λισσαβώνας, που εφαρμόζεται από το 2005 και μετά, βασίζεται σε έναν νέο κύκλο διακυβέρνησης, με μια ολοκληρωμένη δέσμη κατευθυντήριων γραμμών οι οποίες θα εξακολουθήσουν να ισχύουν έως το 2008. Σύμφωνα με αυτές τις ολοκληρωμένες κατευθυντήριες γραμμές, οι οποίες έχουν οικονομικές, κοινωνικές και περιβαλλοντικές διαστάσεις, τα κράτη μέλη έχουν καταρτίσει τα εθνικά τους μεταρρυθμιστικά προγράμματα, βάσει των οποίων χαράσσεται η τριετής στρατηγική για την επίτευξη της ανάπτυξης και τη δημιουργία θέσεων εργασίας.

Η αξιολόγηση των εθνικών μεταρρυθμιστικών προγραμμάτων από την Επιτροπή παρουσιάζεται στην ετήσια έκθεση προόδου και στο σχέδιο της κοινής έκθεσης για την απασχόληση που τη συνοδεύει, τα οποία θα εγκριθούν σύμφωνα με τη διαδικασία του άρθρου 128 παράγραφος 1 της συνθήκης. Στην αξιολόγηση επιβεβαιώνεται ότι η απασχόληση αυξάνεται και η ανεργία μειώνεται. Ωστόσο, η αύξηση της παραγωγικότητας και η ποιότητα των θέσεων εργασίας εξακολουθούν να βρίσκονται σε χαμηλότερο επίπεδο από αυτό που χρειάζεται η Ευρώπη. Η ικανότητα ανταπόκρισης των ευρωπαϊκών αγορών εργασίας στις προκλήσεις της παγκοσμιοποίησης και της γήρανσης εξακολουθούν να είναι κρίσιμα θέματα. Επιπλέον στην ανάλυση των ΕΜΠ επισημαίνονται τα εξής θέματα κλειδιά σχετικά με κάθε μία από τις προτεραιότητες της ευρωπαϊκής στρατηγικής για την απασχόληση:

- Η υλοποίηση των περισσότερων πολιτικών αποσκοπεί στην προσέλκυση και στη διατήρηση περισσότερων ατόμων στην απασχόληση. Μεγαλύτερη προσοχή έχει δοθεί σε μια προσέγγιση ολοκληρωμένου κύκλου ζωής στην εργασία αλλά οι πολιτικές για τους νέους, τις γυναίκες και τους εργαζόμενους μεγαλύτερης ηλικίας εξετάζονται ακόμη ως επί το πλείστον ξεχωριστά.

- Οι εκθέσεις υλοποίησης δείχνουν την ασθενέστερη υλοποίηση πολιτικής στον τομέα βελτίωσης της ικανότητας προσαρμογής των εργαζομένων και των επιχειρήσεων. Μια πιο συνεκτική προσέγγιση χρειάζεται για τον καλύτερο συνδυασμό ευελιξίας και ασφάλειας. Μια ολοκληρωμένη προσέγγιση συνδυασμού της ευελιξίας με την ασφάλεια βρίσκεται στο επίκεντρο της προσοχής αλλά πρέπει να αναπτυχθεί ευρύ φάσμα πολιτικών οδών για περισσότερη ευελιξία με ασφάλεια σε όλα τα κράτη μέλη.

- Η προσοχή επικεντρώνεται επίσης στις διαρθρωτικές μεταρρυθμίσεις των συστημάτων εκπαίδευσης και κατάρτισης και των συνδέσμων τους με την αγορά εργασίας. Ωστόσο, θα χρειαστεί ακόμη να καθοριστούν συνεκτικές και πλήρεις στρατηγικές σε πολλά κράτη μέλη. Οι πρωτοβουλίες κατάρτισης εξακολουθούν να επικεντρώνονται κατ' εξοχή στους νέους και η συμμετοχή στη διά βίου μάθηση των ατόμων ηλικίας άνω των 45 ετών παραμένει ανησυχητικά χαμηλή.

Με τα συμπεράσματα αυτά επιβεβαιώνονται οι πολιτικές και η ημερήσια διάταξη μεταρρύθμισης που διατυπώνονται στις σημερινές κατευθυντήριες γραμμές για την απασχόληση. Για διαδικαστικούς λόγους που καθορίζονται στο άρθρο 128 παράγραφος 2, η ισχύς τους για το 2007 πρέπει να επικυρωθεί με απόφαση του Συμβουλίου, κατόπιν διαβούλευσης με το Ευρωπαϊκό Κοινοβούλιο, με την Επιτροπή των Περιφερειών, με την Οικονομική και Κοινωνική Επιτροπή και με την Επιτροπή Απασχόλησης.

2006/0271 (CNS)

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για τις κατευθυντήριες γραμμές των πολιτικών απασχόλησης των κρατών μελών

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 128 παράγραφος 2,

την πρόταση της Επιτροπής[1],

τη γνώμη του Ευρωπαϊκού Κοινοβουλίου[2],

τη γνώμη της Ευρωπαϊκής Οικονομικής και Κοινωνικής Επιτροπής[3],

κατόπιν διαβούλευσης με την Επιτροπή των Περιφερειών,

τη γνώμη της Επιτροπής Απασχόλησης,

Εκτιμώντας τα ακόλουθα:

1. Με τη μεταρρύθμιση της στρατηγικής της Λισσαβώνας το 2005 δόθηκε έμφαση στην οικονομική ανάπτυξη και στις θέσεις εργασίας. Οι κατευθυντήριες γραμμές για την απασχόληση της ευρωπαϊκής στρατηγικής για την απασχόληση και οι γενικοί προσανατολισμοί της οικονομικής πολιτικής έχουν εγκριθεί ως ένα ολοκληρωμένο σύνολο[4], στο πλαίσιο του οποίου η ευρωπαϊκή πολιτική για την απασχόληση διαδραματίζει κυρίαρχο ρόλο στην υλοποίηση των στόχων της στρατηγικής της Λισσαβώνας για την απασχόληση και την αγορά εργασίας.

2. Η Ένωση πρέπει να κινητοποιήσει όλους τους κατάλληλους εθνικούς και κοινοτικούς πόρους – συμπεριλαμβανομένης της πολιτικής συνοχής – στις τρεις διαστάσεις της στρατηγικής της Λισσαβώνας (οικονομικής, κοινωνικής και περιβαλλοντικής) έτσι ώστε να αξιοποιήσει καλύτερα τις συνέργιες τους σε ένα γενικό πλαίσιο βιώσιμης ανάπτυξης[5].

3. Οι κατευθυντήριες γραμμές για την απασχόληση και οι γενικοί προσανατολισμοί της οικονομικής πολιτικής πρέπει να αναθεωρούνται πλήρως μόνον ανά τριετία, ενώ στα ενδιάμεσα έτη έως το 2008 η επικαιροποίησή τους θα πρέπει να παραμείνει αυστηρά περιορισμένη ώστε να εξασφαλίζεται ο βαθμός σταθερότητας ο οποίος είναι αναγκαίος για την αποτελεσματική υλοποίηση.

4. Η εξέταση των εθνικών μεταρρυθμιστικών προγραμμάτων των κρατών μελών που περιέχεται στην ετήσια έκθεση προόδου της Επιτροπής και στην κοινή έκθεση για την απασχόληση, δείχνει ότι τα κράτη μέλη πρέπει να καταβάλλουν κάθε προσπάθεια στους τομείς προτεραιότητας για

5. να προσελκύουν και να διατηρούν περισσότερα άτομα στην απασχόληση, αυξάνοντας την προσφορά εργασίας και εκσυγχρονίζοντας τα συστήματα κοινωνικής προστασίας,

6. να βελτιώσουν την προσαρμοστικότητα των εργαζομένων και των επιχειρήσεων, και

7. να αυξήσουν την επένδυση σε ανθρώπινο κεφάλαιο με τη βελτίωση της εκπαίδευσης και των δεξιοτήτων.

8. Το Ευρωπαϊκό Συμβούλιο της 23ης/24ης Μαρτίου 2006 υπογράμμισε τον κεντρικό ρόλο των πολιτικών απασχόλησης μέσα στο πλαίσιο της ατζέντας της Λισσαβώνας καθώς και την ανάγκη αύξησης των ευκαιριών απασχόλησης για τις κατηγορίες προτεραιότητας, με μια προσέγγιση κύκλου ζωής. Σε αυτή τη συνάρτηση, ενέκρινε το Ευρωπαϊκό Σύμφωνο για την Ισότητα των Φύλων το οποίο αναμένεται να ενισχύσει περαιτέρω την συνεκτίμηση της διάστασης του φύλου και να δώσει ώθηση για τη βελτίωση των προοπτικών και ευκαιριών των γυναικών σε ευρεία κλίμακα.

9. Η άρση των εμποδίων στην κινητικότητα των εργαζομένων, όπως ορίζεται στις Συνθήκες, συμπεριλαμβανομένων των Συνθηκών προσχώρησης, θα πρέπει να ενδυναμώσει τη λειτουργία της εσωτερικής αγοράς και να ενισχύσει το δυναμικό της για ανάπτυξη και απασχόληση.

10. Με βάση τόσο την εξέταση των εθνικών μεταρρυθμιστικών προγραμμάτων από την Επιτροπή όσο και τα συμπεράσματα του Ευρωπαϊκού Συμβουλίου, το επίκεντρο πρέπει πλέον να τεθεί στην αποτελεσματική και έγκαιρη εφαρμογή τους, με ιδιαίτερη προσοχή στους συμφωνημένους ποσοτικούς στόχους όπως ορίζονται στις κατευθυντήριες γραμμές 2005-2008, και σύμφωνα με τα συμπεράσματα του Ευρωπαϊκού Συμβουλίου.

11. Τα κράτη μέλη πρέπει να λαμβάνουν υπόψη τις κατευθυντήριες γραμμές για την απασχόληση κατά τον προγραμματισμό της χρήσης της κοινοτικής χρηματοδότησης, ιδίως του Ευρωπαϊκού Κοινωνικού Ταμείου.

12. Δεδομένου ότι πρόκειται για δέσμη ολοκληρωμένων κατευθυντήριων γραμμών, τα κράτη μέλη πρέπει να εφαρμόσουν πλήρως τους γενικούς προσανατολισμούς της οικονομικής πολιτικής.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Οι κατευθυντήριες γραμμές για τις πολιτικές απασχόλησης των κρατών μελών, όπως ορίζονται στο παράρτημα της απόφασης 2005/600/ΕΚ του Συμβουλίου, της 12ης Ιουλίου 2005, για τις κατευθυντήριες γραμμές των πολιτικών απασχόλησης των κρατών μελών διατηρούνται για το 2007 και λαμβάνονται υπόψη από τα κράτη μέλη στις πολιτικές τους για την απασχόληση.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, […]

Για το Συμβούλιο

Ο Πρόεδρος

[…]

[1] ΕΕ C , , σ. .

[2] ΕΕ C , , σ. .

[3] ΕΕ C , , σ. .

[4] ΕΕ L 205 της 6.8.2005 σ. 21 (Κατευθυντήριες γραμμές για την απασχόληση) και σ. 28 (Γενικοί προσανατολισμοί της οικονομικής πολιτικής)

[5] Πρβλ. ΕΕ L 205 της 6.8.2005 (Κατευθυντήριες γραμμές για την απασχόληση), αιτιολογική σκέψη 4